text: Sun-Air satser på rige forretningsfolk
  17 maj 2010 kl. 10.19
  Sun-Air of Scandinavia har købet et luksus-jetfly tl 50 mio. kr. og vil satse på at flyve med rige forretningsfolk.
  Billund-selskabet har investeret i et jetfly af typen Hawker 800 XP til godt 50 millioner kroner. Samtidig har den 25-årige luftkaptajn 
  Kristoffer Sundberg, søn af Niels Sundberg, luftkaptajn og indehaver af Sun-Air, fået ansvaret for charterselskabet, skriver Vejle Amts Folkeblad mandag.
  Det er første skridt af et generationsskifte, og charterafdelingen skal fremover markedsføres i selskabet JoinJet.
  
  Eksklusivtl og miljøvenligt
  - Joinjet har som det første flyselskab i Norden anskaffet sig en Hawker 800 XP med de brændstofbesparende winglets, der er en af de mest eksklusive og miljøvenlige flytyper på markedet. Vi har i lang tid ligget i Superligaen, når det gælder flyvning af grupper på op til 32 personer, siger Kristoffer Sundberg.
  - Vi har investeret de mange millioner kroner i det nye jetfly, fordi vi har mange forespørgsler på flyvninger for danske erhvervsfolk, der skal hurtigt fra A til B i Europa.Som eksempel kan danske erhvervsfolk nå at besøge tre forretningsforbindelser forskellige steder i Europa på en enkelt arbejdsdag.
  
  40 mio. kr. i omsætning
  Ifølge Kristoffer Sundberg omsatte charterafdelingen i det seneste regnskabsår for knap 40 millioner kroner.
  Han nævner, at det nye business-jetfly ikke kun skal lette og lande fra Billund Lufthavn.
  
  Ny-rige russere
  - Billund er selskabets hovedsæde. Men jeg forestiller mig, at flyet kommer til at lette og lande fra russiske lufthavne, siger Kristoffer Sundberg. Nyrige russere er blandt selskabets store erhvervskunder.
  - Mange nyrige russere chartrer os i dag til at flyve, når de skal på forretningsrejser. Og når de skal på ferie i Sydfrankrig, Italien eller Spanien, siger Kristoffer Sundberg.
  